Video en foto’s: Groot skade na ‘tornado’ in BelfastFoto: Facebook Groot skade is in die Belfast-omgewing in Mpumalanga aangerig nadat ŉ hewige storm en vermoedelik ŉ tornado oor die gebied beweeg het. ŉ Inwoner van Belfast het aan Maroela Media vertel dit was “pikdonker” buite en dit het kort daarna begin reën en hael. Hy was vinnig in ŉ winkel in die dorp en het eers die skade gesien toe hy weer buite gekom en huis toe gery het. “Die skade is veral erg langs die Dullstroom-pad buite die dorp waar talle bome ontwortel is en huise se dakke afgewaai het. Twee afleweringsvoertuie het omgewaai. In die dorp self het baie bome ook omgewaai en daar is ligte skade aan huise en geboue aangerig.” Maroela Media kon nie onmiddellik bevestiging kry dat dit wel ŉ tornado was wat oor die dorp beweeg het nie. ‘n Paar mense is na bewering vir geringe beserings behandel. In Februarie vanjaar het ŉ tornado groot skade in Belfast aangerig.